**RAZMATRANJE I MOLITVA – VAZMENO TRODNEVLJE - VELIKA SUBOTA 11. travnja 2020.**

*Ukoliko je moguće, na obiteljskom stolu ili prigodnom mjestu u kući upalimo svijeću koja simbolizira Krista živog i Uskrslog.*

**U IME OCA I SINA I DUHA SVETOGA! AMEN.**

Okupljeni posljednjega dana ovoga Vazmenog trodnevlja, prolazili smo s Isusom, Majkom Marijom i Isusovim učenicima sve one događaje koji su prethodili onome što slavimo danas. U Vazmenoj noći koju slavimo Isus je pobjedio smrt i nama otvorio put prema vječnosti s Njime. Koje divne i velike radosti za sve nas u ovim vremenima.

Poslušajmo riječi svetog Evanđelja.

**Čitanje svetog Evanđelja po Mateju**

Po suboti, u osvit prvoga dana u tjednu, dođe Marija Magdalena i druga Marija pogledati grob. I gle, nastade žestok potres jer anđeo Gospodnji siđe s neba, pristupi, otkotrlja kamen i sjede na nj. Lice mu bijaše kao munja, a odjeća bijela kao snijeg. Od straha pred njim zadrhtaše stražari i obamriješe.

A anđeo progovori ženama: "Vi se ne bojte! Ta znam: Isusa Raspetoga tražite! Nije ovdje! Uskrsnu kako reče. Hajde, vidite mjesto gdje je ležao pa pođite žurno i javite njegovim učenicima da uskrsnu od mrtvih. I evo, ide pred vama u Galileju. Ondje ćete ga vidjeti. Evo, rekoh vam."

One otiđoše žurno s groba te sa strahom i velikom radošću otrčaše javiti njegovim učenicima. Kad eto im Isusa u susret! Reče im: "Zdravo!" One polete k njemu, obujme mu noge i ničice mu se poklone. Tada im Isus reče: "Ne bojte se! Idite, javite mojoj braći da pođu u Galileju! Ondje će me vidjeti!"

Riječ Gospodnja.

**Razmatranje i poticaj:**

Isuse naš, još nam u ušima odzvanjaju tvoje riječi koje si rekao ženama kada si te susrele nakon Tvoga uskrsnuća – Ne bojte se! I mi zajedno sa ženama dijelimo radost u srcu zbog toga što si živ. Ti si Isuse živ! Kako je lijepo biti Tvoj učenik, kako je lijepo biti dio Tvoje Crkve koju si nam ostavio u baštinu po svojim apostolima. Ti si ispunio svoje obećanje koje si dao prije svoje smrti, da ćeš uskrsnuti i da ćemo te ponovno vidjeti. Uskrsnuće je temelj naše kršćanske vjere. Uskrsnuće je radosni događaj koji u nama budi nadu, vjeru i ljubav. Radujmo se zajedno, jer naš Spasitelj živi. Radujte se djeco, radujte se roditelji, bake i djedovi. Darujte osmijeh jedni drugima uz čestitke i zagrljaje.

Naš Bog je živ, prisutan ovdje među nama. U našoj obitelji, On živi, on s nama stanuje.

Izmolimo **Gospinu krunicu s slavnim otajstvima ili samo desetinu krunice s zazivom – „Koji je od mrtvih uskrsnuo**“ (unaprijed se rasporedimo tko moli koju desetinu, ili ako je jedna desetina onda članovi obitelji mogu moliti Zdravo Mariju s zazivom, dok se ne dođe do deset)

*Nakon izmoljene krunice ili desetine ostanimo na trenutak u tišini, prebirući u svome srcu ove događaje, i pokušavajući zamisliti susret Isusa i žena koje su išle na grob.*

Nakon molitve Krunice i kratke šutnje, svatko od članova obitelji može naglas izreći svoju **spontanu molitvu, zahvalu i prošnju Uskrslom Isusu**. Nakon svih molitvi, uputimo završnu molitvu.

**Završna molitva i blagoslov:**

Uskrsli Gospodine, Ti čuješ naše želje, vapaje, zahvale i prošnje. Ti poznaješ naša srca i naše dubine. Ti poznaješ našu dušu i sve što nosimo u sebi. Ti si pobjedio smrt i pozivaš nas na radost i puninu života s Tobom i u Tebi. Hvala Ti što si uzeo naš strah, tjeskobu, grijehe i slabosti. Ti s rekao da savršena ljubav izgoni svaki strah. Nauči nas savršeno ljubiti. Nauči nas da se međusobno ljubimo onako kako ti ljubiš nas. Hvala Ti za ovu radost koju si ulio u naša srca po molitvi i tvojoj Riječi. Blagoslovi nas i čuvaj u tebi, da svaki dan rastemo prema Tvome Kraljevstvu.

Razmatranja i molitve pripremio Josip Matezović, vjeroučitelj